In hierdie rubriek gaan ek voort om opsommenderwys en slegs in breë trekke party van die reëls in die Afrikaanse woordelys en spelreëls (AWS) te behandel. Die AWS is nie net ’n uiters nuttige en veelsydige hulpmiddel vir enigeen wat Afrikaans skryf nie, maar ook ’n noodsaaklike naslaanbron as ’n mens die standaarde van ons taal wil handhaaf.
Die reëls vir die gebruik van die afkappingsteken (ook ’n apostroof genoem) word volledig en met duidelike voorbeelde in hoofstuk 2 van die Spelreëls in die AWS bespreek. Die nuutste (11de) uitgawe van hierdie publikasie is ook aanlyn beskikbaar.
Die algemeenste hiervan is die onbepaalde lidwoord ’n of ‘n. Let op die vorm van die afkappingsteken, want hier word besonder baie gesondig in skrif wat op ’n rekenaar voortgebring word, omdat die woordverwerkingsprogram die enkelaanhalingsteken “ ‘ ” voor die n plaas. Afrikaans het hierdie lidwoord geërf uit Nederlands, wat “een” gebruik (en meestal “één” skryf as hulle die telwoord 1 bedoel). Afrikaans gee ons uitspraak weer deur die oorspronklike ee- weg te laat en ’n te skryf.